Cashbuild: Wankel tussen die bul en die beer | Netwerk24
Cashbuild: Wankel tussen die bul en die beer
Deur Moxima Gama 16 Oktober 2020 05:03
Cashbuild het verlede maand gesê dat hy 'n geraamde R621 miljoen verloor het weens die uitwerking van winkels wat gedurende die landswye vlak-5-inperking gesluit was.
Cashbuild se inkomste en bruto wins vir die jaar het met 7% gedaal, en sy wesensverdienste per aandeel met 40%.
Nadat steun op 7 000c per aandeel behou is, het kopers drupsgewys begin toeneem, en nou het Cashbuild voldoende opwaartse potensiaal herwin om sy beertendens te vermy en om moontlik sy vorige primêre bultendens te hervat.
Cashbuild wankel op die steuntendenslyn van sy primêre bultendens wat met voortgesette opwaartse potensiaal sal hervat. Indien nie, sal dit steeds daalverwagtinge toon.
Hoewel 'n koopsein bokant 23 100c per aandeel ontlok sal word, waarsku die drieweekse relatiewe-sterkte-indeks (3W RSI) dat 'n nabye-termynterugsakking waarskynlik is. Indien dit die geval is, kan Cashbuild daal tot by steun op 16 850c. 'n Ommeswaai bokant dié vlak – wat derhalwe nog 'n stygende onderpunt vorm – behoort bykomende opwaartse potensiaal tot 23 100c tot gevolg te hê.
Bokant dié vlak behoort Cashbuild sy primêre bultendens te hervat en moontlik sy verliese tot 32 150c te verhaal. Verhoog posisies bokant dié vlak aangesien die volgende weerstandsvlak by 39 330c dan getoets kan word.
Indien die opwaartse momentum voortduur, kan Cashbuild weer sy absolute hoogtepunt van 52 650c toets.
'n Ommeswaai tot by steun op 16 850c sal beteken dat Cashbuild nie daarin slaag om sy vorige bultendens te hervat nie, wat 'n sein vir daalverwagting is. Cashbuild se prys kan dan terugsak tot steun op 7 000c per aandeel.